**Metal Gear Solid 3: Snake Eater** (lyhennettynä **MGS3**, jap. メタルギアソリッド3 スネーク・イーター, *Metaru Gia Soriddo 3 Sunēku Ītā*) on hiiviskelypeli, jonka on ohjannut Hideo Kojima. *Snake Eaterin* kehitti Kojima Productions ja julkaisi Konami vuosina 2004 ja 2005 PlayStation 2:lle. Sekä pelaajat että kriitikot ottivat pelin hyvin vastaan. Peli on myynyt noin neljä miljoonaa kappaletta maailmanlaajuisesti. Pelin arvosteluista muodostettu keskiarvo GameRankingsissa on 92 %.

Peli on kronologisesti ensimmäinen osa *Metal Gear* -pelisarjassa, ja sen suora jatko-osa on *Metal Gear Solid: Portable Ops*. Pelin kylmän sodan aikaiseen Neuvostoliittoon sijoittuva tarina seuraa FOX-yksikön agentin Naked Snaken edesottamuksia hänen yrittäessään pelastaa asesuunnittelijaa ja tuhota kokeellista ja uudenaikaista asetta. Sarjan aikaisempien osien sijoittuessa suurimmaksi osaksi nykyaikaisiin rakennuksiin *Snake Eaterissa* pelialueena toimii neuvostoliittolainen viidakko. Vaikka asetelma on muuttunut, pelin pääpaino on pysynyt edelleen hiiviskelyssä ja erilaisille alueille soluttautumisessa. *Snake Eaterin* tarina kerrotaan lukuisten välinäytösten ja radiokeskustelujen avulla.

Pelistä on tulossa uusintaversio Playstation 5:lle.

Pelaaminen
----------

Snake käyttämässä kasvomaalausta ja maastopukua. Prosenttimittari sijaitsee oikeassa yläkulmassa.
*Snake Eaterin* pelaaminen on hyvin samankaltaista *Metal Gear Solid* -sarjan aikaisempiin osiin verrattuna. Pelaajan ohjaaman päähahmon, Naked Snaken, on edettävä vihollisten huomaamatta määränpäähänsä. Vaikka Snakella onkin käytössään lukuisia aseita, kuten erilaisia pistooleita ja kranaatteja, peli painottuu hiiviskelyyn sekä yhteenottojen välttämiseen. Tämän helpottamiseksi pelistä löytää erilaisia varusteita, joihin kuuluu esimerkiksi vihollisten liikkeet havaitseva liikkeentunnistin sekä sarjan aiemmistakin osista tuttu pahvilaatikko, jonka alle Snake voi piiloutua. *Snake Eater* kuitenkin esittelee myös lukuisia uusia ominaisuuksia, kuten naamioitumisen, uuden lähitaistelusysteemin nimeltään "close quarters combat" (CQC), kestävyysmittarin sekä loukkaantumisten hoidon.

Suurin osa pelistä sijoittuu venäläiseen viidakkoon, ja ympäristön hyödyntäminen on avain selviytymiseen. Tämä tarkoittaa ympäristöön soveltuvan naamioinnin käyttämistä sekä itse ympäristön käyttämistä, kuten puihin kiipeilyä ja ruohikossa ryömimistä.

Prosentein ilmoitettu naamioinnin tehokkuus kertoo, kuinka hyvin Snake maastoutuu ympäristöönsä. Negatiivinen lukema kertoo Snaken paljastuvan helposti maastossa, kun taas sata prosenttia tarkoittaa täydellistä näkymättömyyttä vihollisilta. Maastoutumisen parantamiseksi pelaajan täytyy vaihtaa Snaken maastopukuja sekä kasvomaalauksia: esimerkiksi kaarnamaisen maastopuvun pukeminen puuta vasten ollessa tai kaistalemaisen kasvomaalauksen pitäminen ruohikossa ryömiessä nostaa prosenttilukemaa. Myös muunlainen naamiointi, kuten krokotiilipäähineen pitäminen vedessä uidessa, on mahdollista. Sarjan lähitaistelumekaniikkaa on myös paranneltu, ja peli esitteleekin uuden CQC-tekniikan. Aseettomana tai yhden käden asetta pidellessä Snake voi ottaa vihollisen kuristusotteeseen, jolloin vihollisen voi esimerkiksi tainnuttaa tai häntä voi kuulustella veitsen avulla.

Kun sarjan edelliset osat käyttivät pelkästään yksinkertaista energiamittaria, *Snake Eater* sisällyttää mukaan myös loukkaantumiset ympäri kehoa. Esimerkiksi korkea pudotus voi vahingoittaa Snaken jalkaa, hidastaen häntä niin kauan, kunnes pelaaja on hoitanut jalan lastalla ja siteellä. Jollei loukkaantumisia hoideta, energiamittari ei täyty kokonaan vähään aikaan.

Pelissä on käytettävä ympäristön tarjoamia kasveja ja eläimiä selviytyäkseen. Näiden syöminen vaikuttaa kestävyysmittariin, jonka lukema laskee pelin edetessä. Epäonnistunut yritys nostattaa lukemaa vaikuttaa haitallisesti pelaamiseen, kuten huonontaen Snaken tähtäämiskykyä. Ruoka varastoidaan selkäreppuun, josta sitä voi ottaa tarpeen vaatiessa. Jotkut ruoat kuitenkin ovat myrkyllisiä tai voivat pilaantua, joka voi aiheuttaa Snakelle esimerkiksi vatsakipuja, joka pudottaa kestävyysmittarin lukemaa nopeammin.

*Snake Eateriin* kuuluu myös minipeli nimeltään *Snake vs. Monkey*, jossa Naked Snaken täytyy vangita *Ape Escape* -pelisarjasta tuttuja apinoita.

Tarina
------

**Varoitus:  Seuraava kirjoitus paljastaa yksityiskohtia juonesta.**
### Hahmot

*Snake Eaterin* päähahmo, Naked Snake, on entinen Yhdysvaltain erikoisjoukkojen ja CIA:n sotilas. Pelin aikana majuri Zero, entinen Special Air Servicen jäsen, auttaa Snakea kertomalla esimerkiksi taistelutaktiikoita radion välityksellä, jonka kautta Snake saa tietoa myös kasveista ja eläimistä Para-Mediciltä sekä varusteista ja aseista Sigintiltä.

Pelin päävihollinen on GRU:n eversti Volgin, jonka ruumiissa on kymmenen miljoonan voltin jännite. Hänen tavoitteenaan on syrjäyttää Nikita Hruštšov ja korvata hänet Leonid Brežnevilla ja Aleksei Kosyginilla. Toinen pelin vihollisista on The Boss, Naked Snaken entinen kumppani. The Bossin johtamaan Cobra-yksikköön kuuluu The End, nykyaikaisen tarkka-ammunnan kehittäjä; The Fear, joka on yliluonnollisen taipuisa ja ketterä; The Fury, entinen kosmonautti, joka on varustettu rakettirepulla ja liekinheittimellä; The Pain, joka kykenee ohjailemaan herhiläisiä puolustamaan itseään ja hyökkäämään vihollistensa kimppuun ja The Sorrow, kuolleen meedion henki.

Pelin muut henkilöt ovat tiedemies Sokolov, KGB:n agentti EVA, Volginin joukkoihin kuuluva majuri Ocelot sekä asesuunnittelija Aleksandr Leonovitš Granin. Pelissä on myös humoristisia hahmoja, kuten majuri Raikov, joka parodioi *Metal Gear Solid 2: Sons of Libertystä* tuttua Raidenia, sekä sarjan aiemmista peleistä tutun Johnny Sasakin isoisä.

### Juoni

#### Virtuous Mission

24. elokuuta 1964 vastikään perustetun FOX-yksikön jäsen, koodinimeltään Naked Snake, laskeutuu Neuvostoliiton Tselinoyarskiin tehden samalla maailman ensimmäisen HALO-hypyn. Snaken tehtävänä on tuoda Neuvostoliittoon palautettu tiedemies Nikolai Stephanovitš Sokolov takaisin länteen ennen kuin tämä saa valmiiksi kehitteillä olevan aseensa. Tehtävässään häntä auttavat radion välityksellä majuri Tom(nimellä Tom vain virtuous missionissa,vaihtuu Zeroksi Snake Eaterissa), Para-Medic sekä Snaken entinen kumppani, The Boss.

Snake löytää tiensä alueelle, jossa Sokolovia pidetään vankina. Sokolov kertoo GRU:n eversti Jevgeni Borisovitš Volginin olevan tulossa hakemaan häntä, jotta hän voisi kaapata Sokolovin suunnitteleman aseen itselleen. Snake ja Sokolov poistuvat paikalta, mutta KGB:n joukot pysäyttävät heidät. Paikalle saapuu kuitenkin yllättäen henkilö, joka paljastuu Spetsnazin Ocelot-yksikön majuri Ocelotiksi. Ocelot tappaa KGB:n sotilaat, mutta Snake onnistuu tainnuttamaan Ocelotin ja hänen yksikkönsä sotilaat CQC-tekniikalla ja tainnutuspistoolillaan. Tämän jälkeen Snake lähtee paenneen Sokolovin perään.

Snake löytää Sokolovin riippusillalta. Sokolov osoittaa Snakelle vuoristossa näkyvää panssarivaunua, joka on hänen Neuvostoliitolle kehittämänsä aseen prototyyppi. Panssarivaunu on nimeltään "Shagohod", joka on ydinvarusteltu ja antaisi Neuvostoliitolle ratkaisevan edun kylmässä sodassa. Snake ja Sokolov jatkavat etenemistä poistumispisteelle, mutta heidän kulkunsa keskeyttää Snakea auttanut The Boss, jonka Snake luuli olevan Jäämerellä sijaitsevassa sukellusveneessä. The Boss kertoo hämmentyneelle Snakelle loikanneensa Neuvostoliiton puolelle. Hänen johtamansa Cobra-yksikön jäsenet kaappaavat Sokolovin helikopteriin, minkä jälkeen The Boss esittelee Snakelle hänen uuden liittolaisensa, eversti Volginin. Hän antaa kaksi Davy Crockett -pienoisydinkärkeä lahjaksi Volginille, joka käskee The Bossia tappamaan Snaken.  The Boss murtaa Snaken käden ja heittää tämän alas sillalta, mutta Snake selviytyy ja jää odottamaan FOX:n lentokonetta.

Volgin poistuu muiden kanssa paikalta helikopterein, jotka kantavat mukanaan Shagohodia. Lopuksi Volgin ampuu saamansa ydinohjuksen, joka tuhoaa Sokolovin tutkimuskeskuksen.

#### Operaatio Snake Eater

30. elokuuta, lähes viikko epäonnistuneen Virtuous Missionin jälkeen, Snake on jälleen Neuvostoliiton ilmatilassa uuden D-21-tiedustelualuksen sisällä, koska ilmatilan valvonta on kiristynyt sitten viime käynnin. Aikaisemmin majuri Zero oli kertonut Snakelle presidentti Lyndon B. Johnsonin saaneen puhelun Neuvostoliiton pääsihteeri Nikita Hruštšovilta. Hruštšov kertoi yhden heidän tutkimuslaitoksistaan tuhoutuneen ydinräjähdyksessä. Samoihin aikoihin yksi Neuvostoliiton tutkista oli havainnut amerikkalaisen lentokoneen ilmatilassa lähellä räjähdystä. Hruštšov käskee amerikkalaisia osoittamaan syyttömyytensä eliminoimalla The Bossin ja samalla myös Volginin viikon sisällä. Jos USA epäonnistuu tässä, Neuvostoliitto julistaa ydinsodan sitä vastaan.

Snakelle annetaan tehtäväksi pelastaa Sokolov, tuhota Shagohod ja eliminoida The Boss sekä Volgin. Hänen ensimmäisenä tavoitteena on tavata KGB:n lähettämä entinen NSA:n koodinmurtaja ADAM, joka loikkasi yhdessä partnerinsa EVAn kanssa Neuvostoliittoon syyskuussa 1960. Matkalla tapaamispaikkaan Snake kohtaa The Bossin, joka käskee Snakea keskeyttämään tehtävänsä. The Bossin poistuttua Snake jatkaa käskyistä huolimatta matkaansa, kunnes saapuu hylätylle tehtaalle. Snakea vastassa ei olekaan ADAM vaan EVA, joka kertoo ADAMin pääsyn paikalle olleen mahdotonta. EVA kehottaa Snakea matkaamaan laboratorioon, jossa Sokolovia pidetään vankina.

Snake onnistuu pääsemään määränpäähänsä, tutkimuslaitokseen nimeltä Graniny Gorki, mutta Sokolovin sijaan hän tapaakin toisen asesuunnittelijan, Aleksandr Leonovitš Graninin. Vodkan juomisesta humaltunut Granin kertoo Sokolovin olevan Graniny Gorkin sijaan vangittuna Volginin tukikohdassa, Groznyj Gradissa. Hän myös kertoo Snakelle "Filosofien perinnöstä", jonka avulla Volgin pystyy rahoittamaan asesuunnittelunsa. Graninin tavoitteena on päästä eroon Sokolovista antamalla Snaken viedä tämä Yhdysvaltoihin, joten hän antaa Snakelle avaimen, jonka avulla Snake pääsee vuorille, josta johtaa maanalainen tunneli Groznyj Gradiin. Matkalla Snaken yllättää ensin The Fear, sen jälkeen The End. Vuorilla Snake tapaa EVAn, joka antaa Snakelle Groznyj Gradiin vievän oven avaimen sekä kertoo Sokolovin olevan linnoituksen tutkimuslaitoksen länsisiivessä, kun taas Shagohodia pidetään laitoksen pääsiivessä. Hän myös paljastaa, että heidän pakoaan varten on läheiselle järvelle piilotettu VVA-14-maaefektialus. EVAn palattua Groznyj Gradiin selviää, että Volgin tappoi Graninin epäiltyään häntä vakoojaksi.

Avaimen avulla Snake tunkeutuu Groznyj Gradiin ja onnistuu pääsemään Sokolovin luokse. Snake huomaa Sokolovin antavan naiselle, Tatyanalle, mikrofilmin, joka sisältää Shagohodin testitulokset. Tatyana käskee Sokolovia myös antamaan hänelle Filosofien perinnön, mutta hän kertoo vain Volginin tietävän sen sijainnin. Tatyanan poistuttua Sokolov kertoo Snakelle Shagohodin olevan lähes valmis. Estääkseen Shagohodin massatuotannon Snake suunnittelee tuhoavansa sen prototyypin ja koko tutkimuslaitoksen. Sokolov neuvoo häntä asentamaan C-3-räjähteitä Shagohodin polttoainesäiliöihin, joka voisi tuottaa tarpeeksi ison räjähdyksen, mutta huoneessa aiemmin ollut naisvakooja Tatyana oli tyhjentänyt tukikohdan C-3-varastot. Snake yrittää lopuksi saada Sokolovin vapaaksi, mutta Volgin saapuu paikalle ja vangitsee heidät The Bossin avustuksella.

Volgin kiduttaa ja tappaa Sokolovin, ja kiduttaa Snakea uskoen Snaken ja CIA:n olevan Filosofien perinnön perässä. Volgin paljastaa Filosofien perinnön olevan maailmansotien aikana kerätty sadan miljardin Yhdysvaltain dollarin rahamäärä, jonka kolme suurvaltaa ovat piilottaneet ympäri maailmaa. Kidutuksen aikana Snake menettää oikean silmänsä, minkä jälkeen hänet viedään vankilaan. Snake kuitenkin pakenee vankilasta ja hyppää sotilaiden jahtaamana kalliolta jokeen. Snake häilyy elämän ja kuoleman rajamailla, mutta selviää ja kohtaa viidakossa olevassa luolassa EVAn, joka antaa Snakelle hänen menettämänsä aseet ja varusteet takaisin. EVA myös kertoo Snakelle olevansa Tatyana. Snake päättää tuhota Shagohodin Sokolovin ohjeiden mukaisesti käyttämällä EVAn varastamia C-3-räjähteitä.

Päästyään uudelleen Groznyj Gradiin Snake asentaa räjähteet Shagohodin polttoainesäiliöihin. Snaken suunnitelma ehditään kuitenkin huomata, ja suuri osa polttoaineesta ehditään siirtää pois, joten räjähdys jää liian pieneksi. Snake ja EVA lähtevät pakoon moottoripyörällä, kun he huomaavat Volginin jahtaavan heitä Shagohodilla. Snake onnistuu kuitenkin tuhoamaan Shagohodin RPG-7-singolla, minkä jälkeen Volgin kuolee lopullisesti salamaniskuun. Snake ja EVA jatkavat pakomatkaansa järvelle, jossa The Boss on heitä vastassa. The Boss kertoo Snakelle Filosofeista, jonka todelliset vallanpitäjät Yhdysvalloissa, Kiinassa ja Neuvostoliitossa muodostivat 1900-luvun alussa salaisessa kokouksessa, joka myöhemmin tunnettiin nimeltä "Viisaiden miesten komitea". Hän kertoo isänsä olleen yksi Filosofien alkuperäisistä jäsenistä. Lopuksi The Boss käskee Snakea taistelemaan häntä vastaan. Snake voittaa The Bossin, joka antaa Snakelle lopuksi Volginilta varastamansa Filosofien perinnön sijainnin paljastavan mikrofilmin. Tämän jälkeen Snake pakenee EVAn kanssa Alaskaan.

EVA kuitenkin jättää Snaken yksin paljastaen hänelle ääninauhassa olleensa Kiinan lähettämä agentti. Hänen tehtävänään oli saada Filosofien perintö kokonaan kiinalaisten Filosofien haltuun. Hän paljastaa myös oikean EVAn olleen mies, ja ettei hänen ollut tarvinnut tappaa ADAMia, koska tämä ei koskaan saapunut paikalle. Hän sanoo myös saaneensa Filosofien perinnön haltuunsa, kuten myös Shagohodin testitulokset. Vain The Boss sai selville hänen olevan Filosofien agentti, koska hän oli ollut ohjaajana yhdessä Filosofien ylläpitämistä kouluista, joihin EVA oli viety. Siksi The Boss kertoi EVAlle hänen loikkauksensa olleen Yhdysvaltain hallituksen järjestämä, jonka tarkoituksena oli saada Filosofien perintö Yhdysvalloille. Alkuperäiset suunnitelmat kariutuivat Volginin laukaisemaan ydinohjukseen, jonka takia Yhdysvaltojen olisi tapettava The Boss. He eivät kuitenkaan voineet keskeyttää tehtävää, vaan heidän oli määrättävä joku omistaan tappamaan The Boss, joka jäisi historiankirjoihin sotarikollisena patriootin sijaan. Myöhemmin Snake tapaa presidentti Johnsonin, joka palkitsee Snaken kunnianimellä Big Boss. Tämän jälkeen Snake vierailee The Bossin haudalla.

Lopussa kuultavassa puhelinkeskustelussa paljastuu, että Ocelot oli KGB:n lähettämä ADAM, mutta hän oli myöhästynyt tapaamisesta ja päättänyt auttaa Snakea salaa. Hän myös paljastaa EVAn saaman mikrofilmin olleen väärä, ja että hän itse sai haltuunsa Filosofien perinnön puolikkaan, jonka hän toimitti Yhdysvalloille. Yhdysvaltojen Filosofit erkanivat myöhemmin omille teilleen ja muuttivat nimensä vuonna 1970 Patriooteiksi, jotka esiintyvät *Metal Gear Solid 2: Sons of Libertyssä*.

Pelin tarina jatkuu pelissä *Metal Gear Solid: Portable Ops*.

**Juonipaljastukset päättyvät tähän.**

Alueelliset julkaisut
---------------------

Kuten sarjan aikaisempi osa *Metal Gear Solid 2: Sons of Liberty*, myös *Snake Eater* julkaistiin ensin Pohjois-Amerikassa Japanin julkaisun seuratessa sitä kuukautta myöhemmin. Japanilainen versio sisälsi kuitenkin ladattavan maastopuvun, jota ei ollut amerikkalaisessa versiossa. Japanilaiset saivat myös rajatun erikoisversion, jota myytiin yhdessä normaalin version kanssa. Erikoisversio sisälsi ylimääräisen DVD:n, kaksi esitettä sekä maalatun 1/144-mittakaavaisen Shagohodin pienoismallin. *Snake Eaterin* japanilaisen version ennakkotilanneille annettiin rajoitettu erä CD:itä, jotka sisälsivät pelin kappaleita, tietokoneen näytönsäästäjiä sekä ylimääräisen maastopuvun peliin. Ennakkotilaajien paketti antoi myös ladattavaksi kännyköille kuvia ja musiikkia.

Eurooppalaiseen versioon Konami lisäsi uuden "European Extreme" -vaikeustason, demoteatterin pelin välinäytöksistä sekä kaksintaistelutilan, jossa pelaaja pystyi pelaamaan pelin pomoja vastaan. Lisäksi eurooppalaiset saivat euroopan maiden lippujen värisiä kasvomaalauksia peliin sekä kaksi uutta tasoa Snake vs. Monkey -minipeliin.

Kehitys
-------

Kehityksen alussa *Snake Eaterin* kehittäjä Hideo Kojima halusi ratkaisevia muutoksia pelisarjan aikaisempiin asetelmiin. Hän vakuuttui siitä, että viidakko olisi pelille se tapahtumapaikka, jota niin kehittäjätiimi kuin *Metal Gear* -sarjan fanitkin haluaisivat. Hän kuitenkin myönsi viidakon elementtien, kuten sään, maaston ja eläimistön, voivan tuoda ongelmia pelin kehityksen varrella. Kun sarjan aikaisemmissa peli alkoi suoraan vihollisten tukikohdan läheltä, Kojima halusi *Snake Eaterin* olevan realistisempi niin, että peli alkaisi kaukana asutuksesta ja pelaajan olisi nähtävä vaivaa löytääkseen vihollisten luo.

Kojiman mukaan ulos sijoittuvan ympäristön luominen oli vaikeaa. Hän selitti aikaisempien pelien sijoittuneen sisätiloihin, koska nykyiset konsolit eivät olleet tarpeeksi tehokkaita esittämään oikeaa viidakkoympäristöä. Toisin kuin sisätiloissa, viidakossa maasto ei ole tasaista. *Snake Eaterissa* päähahmon on edettävä epätasaisessa maastossa, johon sisältyy kiviä, mutamuodostumia sekä puunkantoja. Tämän takia pelisarjan aikaisempaa pelimoottoria ei voitu käyttää, vaan tilalle oli luotava täysin uusi moottori. Myös maaston epätasaisuuden huomioon ottava liikkeenmallinnus oli ongelma kehityksen aikana.

Moni sarjan faneista tahtoi peliin 3D-kameran, mutta tätä ei haluttu lisätä peliin. Kojima katsoo *Metal Gear Solidin*, *Sons of Libertyn* ja *Snake Eaterin* muodostavan trilogian, jonka takia hän toivoi kameran pysyvän samana kuin edellisissä peleissä, jotta tuntuma peliin pysyisi samana. Hän kuitenkin tunnusti 3D-kameran olevan yleistä uusissa peleissä. 3D-kamera lisättiin lopulta pelin uudelleenjulkaisuun, *Subsistenceen*. Kamera päätettiin lisätä myös *Metal Gear Solid: Portable Opsiin* sekä PlayStation 3:n *Metal Gear Solid 4: Guns of the Patriotsiin*.

Kojima suunnitteli *Snake Eaterin* pomotaistelut olemaan aivan erilaisia verrattuna *Metal Gear* -sarjan aiempiin osiin tai mihinkään muuhun peliin. Hän sanoo taistelun tarkka-ampuja The Endiä vastaan edustavan parhaiten pelin vapaata pelityyliä. Taistelu sijoittuu suurelle alueelle viidakossa, ja pelaajan on etsittävä The Endiä, joka hyökkää kaukaa tuntemattomasta sijainnista. Taistelu voi kestää tunteja, ja on hyvin erilainen verrattuna muihin pomotaisteluihin, joissa vihollinen on suoraan pelaajan lähellä koko taistelun ajan. Vaihtoehtoisesti pelaaja voi tappaa The Endin aikaisemmin pelissä välttääkseen taistelun, tai sitten odotella taistelun aikana The Endin kuolemista vanhuuteen. Kojima sanoi, että tällaista ominaisuutta ei ole missään muussa pelissä.

Uudelleenjulkaisut
------------------

### Metal Gear Solid 3: Subsistence

Subsistencen eurooppalainen kansikuva.
*Subsistence* julkaistiin Japanissa vuonna 2005 ja Pohjois-Amerikassa, Euroopassa ja Australiassa vuoden 2006 aikana. *Subsistence* jatkaa sarjan perinnettä julkaista parannettuja versioita peleistä, joihin kuuluu esimerkiksi *Metal Gear Solid 2:n* *Substance*-versio. Kun sarjan aiemmat päivitetyt osat sisälsivät erilaisia haaste- tai sivutehtäviä, *Subsistence* tuo mukanaan päivitetyt versiot sarjan ensimmäisistä peleistä, *Metal Gearista* sekä *Metal Gear 2: Solid Snakesta*, jotka pohjautuvat niiden MSX2-julkaisuihin, aivan uuden verkkopelin sekä uuden 3D-kameran itse pääpeliin.

Kuva Subsistencen verkkopelistä.
*Subsistencen* verkkopeli, *Metal Gear Online*, sisältää viisi erilaista pelimuotoa, joista jokaista voi pelata maksimissaan kahdeksan pelaajan voimin. Pelimuodoissa, kuten deathmatchissa ja lipunryöstössä, pelaajat pelaavat toisiaan vastaan käyttäen pääpelistä tuttuja kenttiä, varusteita, taktiikoita ja yksiköitä (kuten KGB, GRU ja Ocelot-yksikkö). Riippuen palvelimen asetuksista jokaisen kierroksen eniten pisteitä kerännyt pelaaja saa automaattisesti pelattavakseen seuraavalle kierrokselle jonkun pelin päähahmoista (tai Reiko Hinomoton *Rumble Roses* -pelisarjasta). Jokaisella erikoishahmolla on yksilölliset taidot ja varusteet. Esimerkiksi eniten pisteitä kerännyt pelaaja GRU:n joukoissa otaksuu hahmokseen majuri Raikovin. Konamin *Metal Gear Online* -palvelimet lakkautettiin Japanissa 26. joulukuuta 2006 ja Pohjois-Amerikassa 2. huhtikuuta 2007.

Vanhojen pelien ja verkkopelin lisäksi *Subsistencen* mukana tulee myös aiemmista päivitetyistä versioista tuttuja toissijaisia lisäyksiä. Materiaaliin sisältyy niin ladattavia maastopukuja ja kasvomaalauksia, kuin myös European Extreme -vaikeustaso "Snake vs. Monkey" -minipeliin, joka oli alkuperäisessä pelissä vain eurooppalaisten yksinoikeus. Mukana on myös alun perin pelin virallisilla verkkosivuilla julkaistuja pilaversioita pelin välinäytöksistä sekä yhdistettävyys PSP:n *Metal Gear Acid 2* -peliin. Japanilainen versio sisältää myös osoitteen, jonka kautta voi ladata tietokoneelleen OtaClock-kellon, jossa on sarjasta tuttu Otacon. Tämä sivusto on nykyään julkisesti avoinna.

Erityiset "Limited Edition" -kappaleet pelistä sisälsivät myös levyn nimeltään *Existence*, jossa oli pelin välinäytöksistä ja peliosuuksista koottu kolmen ja puolen tunnin elokuva. Pohjois-Amerikassa "Limited Edition" -pakkaus oli saatavilla vain pelin ennakkotilanneille. Euroopassa kolmen levyn julkaisu oli kuitenkin *Subsistencen* normaali myyntiversio, joka korvasi pelin viivästynyttä julkaisua.

Ylimääräinen dokumentti-DVD nimeltään *Metal Gear Saga Vol. 1* tuli ennakkotilattujen *Subsistencejen* mukana Pohjois-Amerikassa, ja Euroopassa levyn sai *Snake Eaterin* platinajulkaisun mukana, joka julkaistiin Saksassa 23. maaliskuuta 2006. Levy sisälsi viisiosaisen, 30-minuuttisen silmäyksen koko *Metal Gear* -sarjaan Hideo Kojiman haastattelun kera sekä trailereita joistakin *Metal Gear* -peleistä.

*Subsistence* sai yleisesti paremmat arvosanat kuin alkuperäinen *Snake Eater*, keskiarvon ollessa Metacriticissä 94 %. Arvostelijat kehuivat uutta 3D-kameraa, joka teki pelaamisesta "vähemmän rajoittavaa ja enemmän luonnollista". Verkkopelin kerrottiin olevan vakuuttava PS2-peliksi, mutta pelin omaleimaiset kontrollit eivät täysin sopineet toiminnalliseen verkkopelikokemukseen. *Subsistence* ansaitsi IGN:ltä parhaan verkkopelin palkinnon PS2:lle joulukuussa 2006. Peliä on myyty yli miljoona kappaletta maailmanlaajuisesti.

### Metal Gear Online

Myös kaksi muuta versiota *Metal Gear Solid 3: Snake Eaterista* julkaistiin Japanissa *Subsistencen* lisäksi. Vuonna 2006 Enterbrain julkaisi *Subsistencen* verkkopelin omana pelinään, jonka nimi on vapaasti käännettynä englanniksi *The Complete Metal Gear Online* (jap. まるごとメタルギアオンライン, *Marugoto Metaru Gia Onrain*). Peli sisälsi myös strategiaoppaan verkkopeliin. Huolimatta *Subsistencen* menestyksekkäästä mainonnasta, pelin Japanin palvelimet lakkautettiin vuoden 2006 joulukuun lopussa. 

### 20th Anniversary

Vuonna 2007 sarjan juhliessa 20-vuotispäiviään Konami julkisti *20th Anniversary* -version *Snake Eaterista* yhdessä muiden *Metal Gear Solid* -pelien kanssa. Tämä *20th Anniversary* -versio perustuu *Subsistenceen*, mutta sen bonuslevyllä tulevat ainoastaan *Metal Gear* ja *Metal Gear 2: Solid Snake* -pelit eikä *Subsistencen* ylimääräisiä peliosioita.

### HD Collection

Konami julkaisi pelin uudelleen teräväpiirto muodossa PlayStation 3 ja Xbox 360 konsoleille Pohjois-Amerikassa ja Japanissa vuoden 2011 lopussa. Muualla päin maailmaa kokoelma ei nähnyt valoa ennen vuoden 2012 helmikuussa. Kokoelmaan sisältyy Metal Gear Solid 2: Sons of Liberty HD (todellisuudessa tämä on *Substance* pelin uudelleenjulkaisu HD-versiona), Metal Gear Solid 3 HD (oikeasti tämäkin on *Subsistence* pelin HD-versio) ja Metal Gear Solid: Peace Walker HD (vain konsoliversioissa). Xbox One X -konsolille siitä julkaistiin 8,3 gigan päivitys.

### Snake Eater 3D

Vuoden 2010 E3:ssa Konami näytti laittestodemon silloin tulevalle Nintendo 3DS -käsikonsolille nimettynä *Metal Gear Solid 3D: Snake Eater - The Naked Sample*. Demon nimi viittasi siihen, että sen tarkoituksena oli vain testata 3DS:än laitteistoa, ilman mitään suunnitelmia tehden tästä täyttä peliä laitteelle. Paljon myöhemmin Konami kuitenkin julkisti täyden *Metal Gear* -pelin olevan tekeillä Nintendo 3DS:lle, jonka nimi paljastuikin vuoden 2011 Nintendo Wordlissä *Metal Gear Solid: Snake Eater 3D*:si.

Musiikki
--------

*Snake Eaterin* musiikin on säveltänyt Norihiko Hibino yhdessä Harry Gregson-Williamsin kanssa, joka teki materiaalia niin välinäytöksiin kuin peliosioihinkin. Hibino teki pelin tunnuslaulun, "Snake Eaterin", joka on James Bond -tyylinen kappale ja jonka on esittänyt Cynthia Harrell. Säveltäjä ja sanoittaja Rika Muranaka teki peliin kappaleen "Don’t Be Afraid", joka soi pelin lopetuksen aikana. Kappaleen esittää Elisa Fiorillo.

Perinnettä rikkoen yksi pelin lopetuskappaleista, "Way To Fall", ei ole alun perin peliä varten tehty, vaan sen esittää englantilainen yhtye Starsailor. Hideo Kojima paljasti myöhemmin blogissaan halunneensa käyttää David Bowien kappaleita "Space Oddity" ja "Ashes to Ashes" lopetusmusiikkeina johtuen pelin teemasta, mutta kehityksen aikana kyseisen teeman merkitys väheni. Yksi Kojiman kollegoista pyysi häntä sen jälkeen kuuntelemaan Stellastarr\* -yhtyeen musiikkia, jonka Kojima kuuli Starsailorina. Hän piti yhtyeen "Way To Fall" -kappaleesta ja valitsi sen lopetusteemaksi.

Vastaanotto
-----------

Sarjan muiden pelien tavoin *Snake Eater* oli menestys ja myi 3,6 miljoonaa kappaletta maailmanlaajuisesti. Luku on Kuitenkin huomattavasti pienempi kuin *Metal Gear Solid 2: Sons of Libertyllä*, joka on myynyt yli seitsemän miljoonaa kappaletta. Arvostelijat olivat tyytyväisiä uuteen päähahmoon, sarjan päähahmoa Solid Snakea muistuttavaan Naked Snakeen, koska *Sons of Libertyn* päähahmo Raiden oli ollut useimmille pettymys. Jotkut fanit ja kriitikot olivat helpottuneita *Snake Eaterin* enemmän *Metal Gear Solidia* muistuttavasta juonesta, jossa oli vähemmän "ajattelevaa höpötystä" kuin *Sons of Libertyn* juonessa, jonka pitkät dialogit ja lukuisat juonenkäänteet häiritsivät monien mielestä pelikokemusta.

### Arvostelut

*Metal Gear Solid 3: Snake Eater* otettiin hyvin vastaan, ja se sai useilta tunnetuilta arvostelijoilta korkeat pisteet. Pelisivusto IGN antoi pelille pistemäärän 9.6/10, ja brittiläinen julkaisu *Edge* arvosteli pelin 8/10 arvoiseksi. GameSpot kommentoi peliä elokuvamaiseksi ja hienoksi saavutukseksi, antaen sille pistemäärän 8.7/10. GameSpy kehui peliä ehkä "parhaaksi *Metal Gear Solid* -peliksi tähän päivään mennessä", ja Eurogamer kuvaili peliä arvostelussaan "ylivoimaisesti *MGS2: Sons of Libertyä* paremmaksi".

Arvostelijoilla oli toisistaan poikkeavia mielipiteitä pelin naamioitumissysteemistä. *Edge* kommentoi "maastoutuneena ruohossa makaamisen vihollisen vieressä olevan hieno ote hiiviskelyyn", kun taas GameSpy kritisoi maastoutumisen olevan "vain numero näytöllä, joka ei ole kovin kiinnostavaa". Toisten uudistuksien rinnalla naamioituminen oli GameSpotin mielestä "kaikkein tärkein ja paras". Peliä kritisoitiin myös sen hitaasta ruudunpäivityksestä, joka oli vain 30 fps, kun taas *Metal Gear Solid 2:ssa* vastaava luku oli 60 fps.

*Edge* kutsui *Metal Gear Solid 3:n* välinäytöksiä "visuaalisesti mielenkiintoisiksi ja muistiin jääviksi". Se kuitenkin kommentoi pelin käsikirjoituksen olevan kauheaa ja arvosteli David Hayterin ääninäyttelyä Snakena. GameSpot kritisoi pelin huumorin olevan osittain huonoa ja typerää.

### Palkinnot

Pelin tunnuskappale voitti parhaan alkuperäisen kappaleen palkinnon pop-osiossa *Game Audio Network Guildilta* Game Developers Conferencessä elokuussa 2005. Peli itsessään palkittiin parhaana PS2-pelinä saman vuoden pelitapahtumassa Saksassa. Academy of Interactive Arts and Sciences asetti Snaken ääninäyttelijän David Hayterin ehdokkaaksi "ylivoimaisesta suorituksesta hahmon ääninäyttelijänä" jaettavaan palkintoon.

Ääninäyttelijät
---------------

| Hahmo | Ääninäyttelijä (japani) | Ääninäyttelijä (englanti) |
| --- | --- | --- |
| Naked Snake | Akio Ōtsuka | David Hayter |
| EVA | Miza Watanabe | Suzetta Miñet |
| Majuri Zero | Banjō Ginga | Jim Piddock |
| Para-Medic | Houko Kuwashima | Heather Halley |
| Sigint | Keiji Fujiwara | James C. Mathis III |
| Ocelot | Takumi Yamazaki | Josh Keaton |
| The Boss | Kikuko Inoue | Lori Alan |
| Eversti Jevgeni Borisovitš Volgin | Keiji Utsumi | Neil Ross |
| The Sorrow | Yukitoshi Hori | David A. Thomas Jr. |
| The Pain | Misao Egawa | Gregg Berger |
| The Fear | Kazumi Tanaka | Michael Bell |
| The End | Osamu Taka | J. Grant Albrecht |
| The Fury | Takeshi Endo | Richard Doyle |
| Nikolai Stephanovitš Sokolov | Naoki Tatsuta | Brian Cummings |
| Aleksandr Leonovitš Granin | Takeshi Aono | Jim Ward |
| Majuri Ivan Raidenovitš Raikov | Kenyuu Horiuchi | Charlie Schlatter |
| Presidentti Lyndon B. Johnson | Takaya Hashi | Richard McGonagle |
| Puhemies Nikita Hruštšov | Kozo Shioya | David A. Thomas Jr. |

Lähteet
-------

1. ↑  Metal Gear Solid 3: Snake Eater *Playstation*. Sony Interactive Entertainment LLC. Viitattu 17.3.2020. (englanniksi)
2. ↑  Metal Gear Solid 3: Snake Eaterin tekniset tiedot ja tekijät GameSpot.com.  Arkistoitu 30.9.2007. Viitattu 21.12.2007. (englanniksi)
3. 1 2  Metal Gear Solid 3: Snake Eaterin profiili IGN.com. Viitattu 21.12.2007. (englanniksi)
4. 1 2  Metal Gear Solid 3: Snake Eaterin myynnit VGchartz.com. Viitattu 21.12.2007. (englanniksi)
5. 1 2 3 4  Turner, Benjamin: Metal Gear Solid 3: Snake Eaterin arvostelu GameSpy.com. Viitattu 21.12.2007. (englanniksi)
6. ↑  Metal Gear Solid: Portable Opsin profiili IGN.com. Viitattu 21.12.2007. (englanniksi)
7. 1 2 3 4 5 6 7 8 9 10  Kasavin, Greg: Metal Gear Solid 3: Snake Eaterin arvostelu GameSpot.com.  Arkistoitu 4.7.2006. Viitattu 21.12.2007. (englanniksi)
8. 1 2 3  Lewis, Ed: Metal Gear Solid 3: Snake Eaterin arvostelu IGN.com. Viitattu 21.12.2007. (englanniksi)
9. 1 2 3  Ramsay, Randolph: Metal Gear Solid 3: Snake Eaterin arvostelu CNET.com.au. Viitattu 21.12.2007. (englanniksi)
10. 1 2 3 4  Bramwell, Tom: Metal Gear Solid 3: Snake Eaterin arvostelu Eurogamer.net.  Arkistoitu 19.9.2012. Viitattu 21.12.2007. (englanniksi)
11. 1 2 3 4 5 6 7 8 9 10 11 12  Metal Gear Solid 3: Snake Eaterin virallinen sivusto Konami. Viitattu 21.12.2007. (englanniksi)
12. 1 2  Huhtala, Alex: Interview: Sharing Snake with Hideo Kojima ComputerAndVideoGames.com. Viitattu 21.12.2007. (englanniksi)
13. ↑  Bramwell, Tom: Metal Gear Solid 3: Snake Eaterin ennakko Eurogamer.net.  Arkistoitu 30.9.2007. Viitattu 21.12.2007. (englanniksi)
14. ↑  Volgin: "My body carries an electric charge of 10 million volts. (Metal Gear Solid 3: Snake Eater)" (englanniksi)
15. ↑  Sokolov: "A certain group is plotting to use this opportunity to seize power by rallying the anti-government forces, overthrowing Khrushchev, and installing Brezhnev and Kosygin in his place. The mastermind behind this plot is Colonel Volgin of the GRU. (Metal Gear Solid 3: Snake Eater)" (englanniksi)
16. ↑  EVA: "I heard that one of the Cobras is waiting for you in the jungle at the foot of the mountains. He's a legendary sniper call The End." // Snake: "Yeah, I've seen him before. That ridiculously old guy, right?" // EVA: "Don't underestimate him. He's known as the father of modern sniping. (Metal Gear Solid 3: Snake Eater)" (englanniksi)
17. ↑  Zero (Snakelle): "From here on out, we’ll be using code names to refer to each other. Your code name for this mission will be Naked Snake. I’ll be referring to you as Snake from now on. (Metal Gear Solid 3: Snake Eater) "(englanniksi)
18. ↑  Zero: "This is one for the history books: the world’s first HALO jump. (Metal Gear Solid 3: Snake Eater)" (englanniksi)
19. ↑  Zero (Snakelle): "Listen up, Jack. Your mission is to infiltrate Tselinoyarsk in the Soviet mountains ensure the safety of Sokolov, and bring him back to the West. If we don’t get Sokolov back before that weapon is complete, we’ll be facing a major crisis. The clock is ticking. (Metal Gear Solid 3: Snake Eater)" (englanniksi)
20. ↑  Sokolov: "But we’ve got no time for this. You have to get me out of here before they arrive!" // Snake: "Who’s "they"?" // Sokolov: "Colonel Volgin of GRU. You in the West know him as Thunderbolt. (Metal Gear Solid 3: Snake Eater)" (englanniksi)
21. ↑  Sokolov: "Now he is plotting to seize the secret weapon I have been developing here and use it as leverage in his bid for power. (Metal Gear Solid 3: Snake Eater) (englanniksi)
22. ↑  KGB:n sotilas: "You... you’re from the Ocelot Unit of Spetsnaz. What’s a GRU soldier doing here?" // Ocelot: "Soldier?" // KGB:n sotilas: "He’s the Ocelot commander!" // Ocelot: "That’s Major Ocelot to you. (Metal Gear Solid 3: Snake Eater)" (englanniksi)
23. ↑  Snake: "Boss? What is this?" // The Boss: "I’m defecting to the Soviet Union (Metal Gear Solid 3: Snake Eater)" (englanniksi)
24. ↑  Volgin: "Recoilless nuclear warheads... these will make a fine gift for me... (Metal Gear Solid 3: Snake Eater)" (englanniksi)
25. ↑  Volgin: "He’s seen my face. We can’t let him live. If Khrushchev finds out about this, we’re finished. He must die." // The Boss: "Wait. He’s my apprentice. I’ll take care of him. (Metal Gear Solid 3: Snake Eater) (englanniksi)
26. ↑  Zero (Snakelle): "Snake, we can’t risk a HALO jump this time around. Airspace Security has gotten tighter since we were last here. We can’t get as close to the ground as we did during the Virtuous mission. So instead we’ll be using one of our newest weapons... Snake, you’re being given an honor on par with Alan Shepard. This is our last chance. Show your patriotism. (Metal Gear Solid 3: Snake Eater)" (englanniksi)
27. ↑  Hruštšov (Johnsonille): "A few days ago, one of our country’s main Design Bureaus, OKB-754, was destroyed in a nuclear explosion. (Metal Gear Solid 3: Snake Eater)" (englanniksi)
28. ↑  Hruštšov (Johnsonille): "At about the same time, our anti-aircraft radar picked up a signature that appeared to come from one of your military aircraft. (Metal Gear Solid 3: Snake Eater)"
29. ↑  Hruštšov: "You have one week. You must catch The Boss yourselves and recover the remaining nuclear device. Then, you must find some way to prove your innocence." // Johnson: "Prove our innocence?" // Hruštšov: "Yes. Preferably something... painful... Prove to me that this is not merely another one of your tricks. (Metal Gear Solid 3: Snake Eater)" (englanniksi)
30. ↑  Hruštšov (Johnsonille): "One week. You have only one week... and if it is not too much to ask, do something about Volgin as well... (Metal Gear Solid 3: Snake Eater)" (englanniksi)
31. ↑  Johnson: "What if we can’t "prove our innocence"?" // Hruštšov: "Then I will be unable to restrain the military. I will be ousted... and they will seek their revenge." // Johnson: "A nuclear attack on the United States?" // Hruštšov: "I leave the disposal of this situation entirely to your discretion, Mr. President." // Johnson: "Disposal, huh..." // Hruštšov: "If you fail, it will mean the beginning of a new world war. (Metal Gear Solid 3: Snake Eater)" (englanniksi)
32. ↑  Major Zero: "Snake, let's go over your mission objectives one more time. Rescue Sokolov. Find out what's happened to the Shagohod - then destroy it. And finally, eliminate The Boss." // Snake: "Eliminate The Boss..." // Major Zero: "This mission will be code-named "Operation Snake Eater."" // Snake: "Because I'll be taking on The Boss and her COBRA unit, right?" // Major Zero: "Don't forget about Colonel Volgin." // Snake: "I'm not a hired killer." // Zero: "I know. But that was the Kremlin's demand. (Metal Gear Solid 3: Snake Eater)" (englanniksi)
33. ↑  Zero: "Snake, your first task is to meet up with ADAM, the contact provided by the KGB. (Metal Gear Solid 3: Snake Eater)" (englanniksi)
34. ↑  The Boss: "Go home! GRU and my sons are waiting up ahead. You don’t have a prayer of finishing your mission -- you’re not even armed. (Metal Gear Solid 3: Snake Eater)" (englanniksi)
35. ↑  Snake: "Are you ADAM? I thought you were supposed to be a man." // EVA: "ADAM couldn’t make it. (Metal Gear Solid 3: Snake Eater)" (englanniksi)
36. ↑  Snake: "And who are you?" // Granin: "You mean you’ve never heard of me? And you call yourself an agent. Very well, then. I am Aleksandr Leonovitch Granin. (Metal Gear Solid 3: Snake Eater)" (englanniksi)
37. ↑  Granin: "While Sokolov is making the final preparations in the weapons factory at Volgin’s main base, the great fortress of Groznyj Grad, here I am playing host to an enemy spy and drinking myself into a stupor. // Snake: "That’s where they moved Sokolov?" // Granin: "Yes (Metal Gear Solid 3: Snake Eater)" (englanniksi)
38. ↑  Granin: "My project has been terminated. The Philosophers’ Legacy has been handed over to him." // Snake: "What the hell are you talking about?" // Granin: "The Philosophers’ Legacy. Haven’t you heard of the Philosophers? The colonel has inherited their immense legacy. (Metal Gear Solid 3: Snake Eater)" (englanniksi)
39. ↑  Granin (Snakelle): "We never need to worry about the military budget. The development costs at our facility are all paid out of the colonel’s deep pockets. The weapons born here will be the genes for creating an entirely new form of warfare! The funding for my research came out of that legacy... (Metal Gear Solid 3: Snake Eater)" (englanniksi)
40. ↑  Snake: "Do you know where exactly in Groznyj Grad Sokolov is located?" // EVA: "He’s in the heart of the fortress, the weapons lab. The weapons lab is divided into three wings. There’s the east wing, which houses the research facilities. Then there’s the main wing, where the weapons are assembled. That’s where the Shagohod is. Finally, there’s the west wing, which is connected via a passageway to the main building. That’s where Sokolov is. (Metal Gear Solid 3: Snake Eater)" (englanniksi)
41. ↑  Snake: "But how am I supposed to escape once I get Sokolov out of there? Command said you’re supposed to have something ready for me." // EVA: "And I do. There’s a lake 30 miles north of here. I hid a WIG there. (Metal Gear Solid 3: Snake Eater)" (englanniksi)
42. ↑  Snake: "What did you just gave her?" // Sokolov: "All of the experimental data for the Shagohod. (Metal Gear Solid 3: Snake Eater)" (englanniksi)
43. ↑  Tatyana: "What about Philosophers’ Legacy?" // Sokolov: "I don’t know anything about that... What are you...! Are you trying to kill me?" // Tatyana: "What’s the matter?" // Sokolov: "I know nothing. I swear it! No one but the colonel knows of the Legacy! (Metal Gear Solid 3: Snake Eater)" (englanniksi)
44. ↑  Snake: "Don’t tell me... the Shagohod’s...?" // Sokolov: "Exactly. The final preparations for Phase 2 are complete. (Metal Gear Solid 3: Snake Eater)" (englanniksi)
45. ↑  Snake: "Just tell me what I need to do to destroy this place." // Sokolov: "...All right... The liquid fuel used in the rocket engine is stored in a tank. If you can blow it up somehow... Some C3 ought to be enough to blow the entire hangar to smithereens. (Metal Gear Solid 3: Snake Eater)" (englanniksi)
46. ↑  Volgin (Snakelle): "Admit it! You’re after the location of the Legacy! The secret fund established by the three Great Powers during the two World Wars! That’s what you’re looking for, isn’t it!? One hundred billion dollars divided up and hidden all over the world! (Metal Gear Solid 3: Snake Eater)" (englanniksi)
47. ↑  EVA (Snakelle): "Nice to meet you, Snake. I’m Tatyana... (Metal Gear Solid 3: Snake Eater)" (englanniksi)
48. ↑  The Boss (Snakelle): "The ones who gave me that mission were the Philosophers... Early in the twentieth century, the true holders of power in the United States, the Republic of China, and the newly-formed Soviet Union gathered together in a secret meeting that would be known as the Wisemen’s Committee. (Metal Gear Solid 3: Snake Eater)" (englanniksi)
49. ↑  EVA (Snakelle): "I am an agent of the People’s Republic of China... (Metal Gear Solid 3: Snake Eater)" (englanniksi)
50. ↑  EVA (Snakelle): "You see, my mission was to find out where Volgin was hiding the Philosophers’ Legacy and steal it... (Metal Gear Solid 3: Snake Eater)" (englanniksi)
51. ↑  EVA (Snakelle): "The real ADAM never showed up at the meeting place... saving me the trouble of having to eliminate him. (Metal Gear Solid 3: Snake Eater)" (englanniksi)
52. ↑  Johnson (Snakelle): "You are above even The Boss... I hereby award you the title of Big Boss. (Metal Gear Solid 3: Snake Eater)" (englanniksi)
53. ↑  Metal Gear Solid 2: Sons of Libertyn profiili IGN.com.  Arkistoitu 19.7.2012. Viitattu 22.12.2007. (englanniksi)
54. ↑  Lewis, Ed: Snake Celebrates the New Year IGN.com. Viitattu 22.12.2007. (englanniksi)
55. ↑  Gantayat, Anoop: Metal Gear Special Package Revealed IGN.com. Viitattu 22.12.2007. (englanniksi)
56. ↑  Gantayat, Anoop: MGS3 Japanese Preorder Update IGN.com. Viitattu 22.12.2007. (englanniksi)
57. ↑  Dunham, Jeremy: MGS3 PAL Details and Facepaints IGN.com. Viitattu 22.12.2007. (englanniksi)
58. 1 2 3 4  Metal Gear Solid 3: Snake Eater -haastattelu GamePro.com.  Arkistoitu 28.2.2004. Viitattu 29.12.2007. (englanniksi)
59. 1 2  KCEJ:n haastattelu GameSpy.com.  Arkistoitu 21.9.2009. Viitattu 29.12.2007. (englanniksi)
60. 1 2  Hivner, Brendon: Metal Gear Solid 3: Snake Eaterin ennakko GamingWorldX.com.  Arkistoitu 4.7.2003. Viitattu 29.12.2007. (englanniksi)
61. 1 2 3 4  Matting Matthias: Hideo Kojiman haastattelu Boomtown.net. Viitattu 29.12.2007. (englanniksi)
62. 1 2 3 4  Kasavin, Greg. Metal Gear Solid 3: Subsistence - arvostelu (Arkistoitu – Internet Archive). GameSpot.com
63. 1 2 3 4  Lewis, Ed: Snake Eater -haastattelu IGN.com. Viitattu 29.12.2007. (englanniksi)
64. ↑  Jeremy. Päivitetty Australian julkaisulista (Arkistoitu – Internet Archive). PALGN.com.au
65. 1 2 3  Haynes, Jeff. Metal Gear Solid 3: Subsistence - arvostelu. IGN.com
66. ↑  IGN:n henkilökunta. Metal Gear Solid 3: Subsistencen profiili. IGN.com
67. ↑  Konamin henkilökunta. Verkkopelin ohjeet (Arkistoitu – Internet Archive).
68. ↑  Konamin henkilökunta. Verkkopelin erikoishahmot (Arkistoitu – Internet Archive).
69. ↑  Konamin henkilökunta. MGO Online -serverit lakkautettu (Arkistoitu – Internet Archive).
70. ↑  Konamin henkilökunta. Snake vs. Monkeyn yhteenveto (Arkistoitu – Internet Archive).
71. ↑  Konamin henkilökunta. Secret Theater (Arkistoitu – Internet Archive).
72. ↑  "Liitä pelisi yhteen PSP™ (PlayStation®Portable)-järjestelmän Metal Gear Acid" 2 -pelin kanssa." (Metal Gear Solid 3: Subsistencen pohjoismaalainen takakansi)
73. ↑  GameSpotin henkilökunta. Otacon-kello MGS:n mukana (Arkistoitu – Internet Archive). GameSpot.com
74. ↑  Konamin henkilökunta. OtaClock.
75. ↑  Konamin henkilökunta. Snake Eater -elokuva (Arkistoitu – Internet Archive).
76. ↑  Bramwell, Tom. MGS3: Subsistencelle päivämäärä (Arkistoitu – Internet Archive). Eurogamer.net
77. 1 2  Gouskos, Carrie. Metal Gear Solid 3: Subsistencen bonuslevy – ensimmäinen silmäisy Metal Gear Saga Vol. 1:en (Arkistoitu – Internet Archive). GameSpot.com
78. ↑  Konamin henkilökunta. MGS3: Snake Eater Platinum Metal Gear Sagan kanssa (Arkistoitu – Internet Archive). Konami (Saksa)
79. ↑  Metal Gear Saga Vol. 1 (DVD). Konami Digital Entertainment, Inc..
80. ↑  Metacriticin henkilökunta. Metal Gear Solid 3: Subsistence - arvosteluiden keskiarvo. Metacritic.com
81. 1 2 3  Turner, Benjamin. Metal Gear Solid 3: Subsistence - arvostelu. GameSpy.com
82. ↑  IGN:n henkilökunta. 2006:n parhaat (Arkistoitu – Internet Archive). IGN.com
83. ↑  Konamin henkilökunta. Metal Gear Solid 3: Snake Eater - 20th Anniversary Edition (Arkistoitu – Internet Archive) KonamiStyle.jp
84. 1 2  Norihiko Hibino IMDb.com. Viitattu 22.12.2007. (englanniksi)
85. ↑  Harry Gregson-Williams IMDb.com. Viitattu 22.12.2007. (englanniksi)*tarvitaan parempi lähde*
86. ↑  Cynthia Harrell IMDb.com. Viitattu 22.12.2007. (englanniksi)
87. ↑  Rika Muranaka IMDb.com. Viitattu 22.12.2007. (englanniksi)*tarvitaan parempi lähde*
88. ↑  Elisa Fiorillo IMDb.com. Viitattu 22.12.2007. (englanniksi)*tarvitaan parempi lähde*
89. ↑  Kojima, Hideo: Hideoblog (2005) *blog.konami.jp*. Web Archive.  Arkistoitu 13.2.2007. Viitattu 16.9.2022. (englanniksi)
90. ↑  Kojima, Hideo: Hideoblog *blog.konami.jp*.  Arkistoitu 24.10.2005. Viitattu 22.12.2007. (englanniksi)
91. ↑  Metal Gear Solid 3: Snake Eaterin arvosteluiden keskiarvo GameRankings.com.  Arkistoitu 14.8.2012. Viitattu 29.12.2007. (englanniksi)
92. ↑  Metal Gear Solid 3: Snake Eaterin arvosteluiden keskiarvo Metacritic.com.  Arkistoitu 26.6.2012. Viitattu 29.12.2007. (englanniksi)
93. ↑  Big Gaz: Metal Gear Solid 3 yksinoikeudella Sonylle  15.5.2003. GamePlanet.co.nz.  Arkistoitu 13.10.2007. Viitattu 29.12.2007. (englanniksi)
94. ↑  Weise, Matt: Metal Gear Solid 2: Sons of Libertyn arvostelu GameCritics.com.  Arkistoitu 13.7.2020. Viitattu 29.12.2007. (englanniksi)
95. 1 2 3 4  -.  *EDGE*, tammikuu 2005, nro 145.  Future Publishing.   (englanniksi)
96. ↑  Academy of Interactive Arts & Sciences, USA: 2005 Internet Movie Database. Viitattu 20.12.2007. (englanniksi)

Aiheesta muualla
----------------

* Pelin virallinen kotisivusto (englanniksi)
* *Metal Gear Solid 3: Snake Eater* MobyGamesissa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Metal Gear* |
| --- |
|  |
| Pelit | 

|  |  |
| --- | --- |
| Pääsarja | 
* *Metal Gear*
* *Metal Gear 2*
* *Metal Gear Solid*
	+ *The Twin Snakes*
* *2: Sons of Liberty* *(Substance)*
* *3: Snake Eater*
* *4: Guns of the Patriots*
	+ *Online*
* *Peace Walker*
* *V: Ground Zeroes*
* *V: The Phantom Pain*

 |
|  |
| Muut pelit | 
* *Snake’s Revenge*
* *Special Missions*
* *Ghost Babel*
* *Acid*
* *Acid 2*
* *Portable Ops*
* *Mobile*
* *Touch*
* *Social Ops*
* *Rising: Revengeance*
* *Survive*

 |
|  |
| Kokoelmat | 
* *HD Collection*
* *The Legacy Collection*

 |

 |
|  |
| Hahmot | 
* Solid Snake
* Big Boss
* Revolver Ocelot
* Otacon
* Meryl Silverburgh
* Sniper Wolf
* Liquid Snake
* Raiden
* The Boss
* Gray Fox
* EVA
* Roy Campbell
* Venom Snake
* Quiet
* Psycho Mantis

 |
|  |
| Tekijät | 
* Hideo Kojima
* Yoji Shinkawa
* Shinta Nojiri
* Mineshi Kimura
* Norihiko Hibino
* Harry Gregson-Williams
* Project Itoh
* Ashley Wood

 |
|  |
| Liittyvät | 
* Kojima Productions
* Fox Engine
* Metal Gear
* Diskografia
* *Philanthropy*
* *Super Smash Bros. Brawl*
* *PlayStation All-Stars Battle Royale*

 |

 |